b'\n_START_ARTICLE_\nImireme\xc5\xa1a\n_START_SECTION_\nDokazi\n_START_PARAGRAPH_\nImireme\xc5\xa1a je dokazan v 21. vrstici 7. kolone Torinskega seznama kraljev (Gardinerjev vnos 6.21), kjer je zapisan kot [Smenh]kare Imireme\xc5\xa1a. Glavni primarni dokaz za njegov obstoj je par kolosov, posve\xc4\x8den Ptahu. Napis  "tisti, ki je ju\xc5\xbeno od njegovega obzidja, gospodar Anktavi" (rsy-snb=f nb \xcb\x81n\xe1\xb8\xabt3wy) je memfi\xc5\xa1ki pridevek, ki ka\xc5\xbee, da sta bila kipa prvotno postavljena v Ptahovem templju v Memfisu. Kolosa je kasneje prisvojil  faraon Akenenre Apepi iz hi\xc5\xa1ke Petnajste dinastije, ki je na desno rame obeh kipov napisal svoje ime s posvetilom  "Setu, gospodarju Avarisa". Kipa je prestavil v svojo prestolnico Avaris. V Enaindvajseti dinastiji so kipa premestili v Tanis, kjer ju je leta 1897 odkril Flinders Petrie. Kipa sta zdaj v Kairskem muzeju (JE37466 in  JE37467)._NEWLINE_Edini drugi Imiremen\xc5\xa1ev dokaz je perla iz belega lojevca z napisom "dobri bog, Semenkare, ljubljenec Sobeka, gospodar \xc5\xa0edita". Perla je zdaj v Britanskem muzeju (BM EA74185). _NEWLINE_W. Davies  domneva, da je Imiremen\xc5\xa1i pripadal tudi torzo kipa, odkritega v ru\xc5\xa1evinah piramide iz Trinajste dinastije v Ju\xc5\xbeni Sakari. Ker na kipu ni nobenega napisa, njegova domneva temelji samo na mestu odkritja v bli\xc5\xbeini Hend\xc5\xbeerjeve  piramide. Kip je zdaj v Egip\xc4\x8danskem muzeju (JE54493).\n_START_SECTION_\nIme\n_START_PARAGRAPH_\nIme Imiremen\xc5\xa1a je bilo v drugem vmesnem obdobju pogosto in je pomenilo  "nadzornik vojske" ali "general". Iz njegovega imena se (brez drugega dokaza) sklepa, da je bil pred prihodom na prestol general. Egiptologa Alan Gardiner in William Hayes sta s to predpostavko njegovo ime na Torinskem seznamu kraljev prevedla kot "Semenkare general". Njegovo ime sta razumela kot naslov in ne kot osebno ime. J\xc3\xbcrgen von Beckerath je domneval, da je bil Imiremen\xc5\xa1a tujec in bil zato bolj znan po svojem voja\xc5\xa1kem naslovu kot osebnem imenu. Imireme\xc5\xa1a verjetno ni bil v sorodu s svojim predhodnikom Hend\xc5\xbeer in zagotovo ni bil kraljevskega porekla. Na prestol je pri\xc5\xa1el morda celo z voja\xc5\xa1kim udarom._NEWLINE_Baker in Ryholt tej hipotezi ugovarjata in poudarjata, da za voja\xc5\xa1ki udar ni nobenega dokaza. Razen tega je bilo ime Imireme\xc5\xa1a v tistem \xc4\x8dasu dokaj pogosto in bi lahko kazalo na voja\xc5\xa1ko tradicijo njegove dru\xc5\xbeine.\n_START_SECTION_\nKronolo\xc5\xa1ki polo\xc5\xbeaj in dol\xc5\xbeina vladanja\n_START_PARAGRAPH_\nImireme\xc5\xa1ov natan\xc4\x8den kronolo\xc5\xa1ki polo\xc5\xbeaj v Trinajsti dinastiji zaradi nezanesljivosti polo\xc5\xbeajev njegovih predhodnikov ni znan. Po Torinskem seznamu kraljev je bil njegov neposredni predhodnk Hend\xc5\xbeer. Baker ga \xc5\xa1teje za 22., Ryholt za 23., J\xc3\xbcrgen von Beckerath pa za 18. vladarja Trinajste dinastije. _NEWLINE_Natan\xc4\x8dna dol\xc5\xbeina njegovega vladanja zaradi praznine v Torinskem seznamu kraljev ni znana. Znan je samo njen konec "[in] 4 dni". Ryholt je iz vladavin njegovega predhodnika in dveh naslednikov sklepal, da je vladal okoli deset let._NEWLINE_Njegova vladavina je omenjena tudi na papirusu Boulaq 18 iz Trinajste dinastije, ki med drugim omenja deset faraonovih sester, nedolo\xc4\x8deno \xc5\xa1tevilo bratov, tri h\xc4\x8derke, sina Redinefa in soproga Ajo.  Faraonovo ime se je izgubilo, Ryholt pa kljub temu trdi, da se lahko nana\xc5\xa1a samo na Imireme\xc5\xa1o ali njegovega naslednika Intefa IV. To je pomembno, ker papirus omenja tretje in peto leto vladanja.  Razen tega je v nedokon\xc4\x8danem piramidnem kompleksu v bli\xc5\xbeini Hend\xc5\xbeerjeve piramide zapisan datum  "18. dan, 3. meseca \xc5\xa1emuja v 5. letu vladanja", ki bi se lahko nana\xc5\xa1al na Imireme\xc5\xa1o._NEWLINE_Natan\xc4\x8den konec Imireme\xc5\xa1ovega vladanja ni znan, ker njegov naslednik Intef IV. ne omenja nobenih sorodstvenih vezi s svojim predhodnikom. Ryholt iz tega sklepa, da je bil Intef morda uzurpator.'